ซิตี้แบงก์เปิดตัวฟีเจอร์ใหม่ซื้อ-ขายหน่วยลงทุน
ธนาคารซิตี้แบงก์ เปิดตัวฟีเจอร์ใหม่ซื้อ-ขายหน่วยลงทุน พร้อมเตรียมพลิกโฉมธุรกรรมสู่ดิจิทัลแบงก์กิ้งไร้เอกสาร เต็มรูปแบบ
21 ส.ค. 2562

ธนาคารซิตี้แบงก์ เปิดตัวฟีเจอร์ใหม่ซื้อ-ขายหน่วยลงทุน พร้อมเตรียมพลิกโฉมธุรกรรมสู่ดิจิทัลแบงก์กิ้งไร้เอกสาร เต็มรูปแบบ
นายดอน จรรย์ศุภรินทร์ ผู้ช่วยกรรมการผู้จัดการใหญ่ ฝ่ายบุคคลธนกิจ ธนาคารซิตี้แบงก์ ประเทศไทย กล่าวว่า ธนาคารซิตี้แบงก์ ประเทศไทย เปิดตัวฟีเจอร์บนซิตี้ โมบายล์ แอปพลิเคชันใหม่ล่าสุด ในชื่อ “ออเธอไรเซชัน คอร์เนอร์ (Authorization Corner)” ซึ่งเป็นฟีเจอร์ศูนย์กลางที่รวบรวมเอกสารออนไลน์ของทุกธุรกรรมกับธนาคารฯ ซึ่งปัจจุบัน เริ่มต้นการใช้งานสำหรับลูกค้าการลงทุน ที่ให้ลูกค้าสามารถยืนยันการซื้อขายหน่วยลงทุนกับธนาคารฯ ได้ง่าย และรวดเร็ว โดยลูกค้าสามารถตรวจสอบคำสั่งการลงทุนด้วยตนเอง ก่อนยืนยันเอกสารดังกล่าวได้ทันทีผ่านแอปพลิเคชัน และสามารถเรียกดูประวัติการทำคำสั่งผ่านแอปฯ ดังกล่าวได้ตลอดเวลา
ทั้งนี้ ลูกค้าสามารถยืนยันทุกคำสั่งการซื้อขายหน่วยลงทุนได้ง่าย ๆ โดยใช้เวลาอันสั้นด้วยตนเอง และไม่จำเป็นต้องเดินทางมาที่สาขา หรือรอเซ็นเอกสาร ใน 4 ขั้นตอน ดังนี้
1. เข้าสู่ซิตี้ โมบายล์ แอปพลิเคชัน หลังจากปรึกษาคำสั่งซื้อขายกับเจ้าหน้าที่ดูแลบัญชี (Relationship Manger)
2. ไปที่ฟีเจอร์ “เอกสารการทำธุรกรรม” หรือ “ออเธอไรเซชัน คอร์เนอร์ (Authorization Corner)”
3. ตรวจสอบรายละเอียดของการซื้อขายบนเอกสารออนไลน์ได้ทันที ก่อนการยืนยัน หรือยกเลิกคำสั่งธุรกรรม
4. ใส่รหัสโอทีพี (OTP: One Time Password หรือชุดรหัสผ่านใช้ครั้งเดียว) เพื่อยืนยันการทำรายการได้ทันที
ฟีเจอร์ดังกล่าวเข้ามายกระดับการบริการด้วยระบบดิจิทัล ช่วยให้ลูกค้าได้รับความสะดวกรวดเร็ว และปลอดภัย สามารถใช้งานได้ทุกที่ทุกเวลา ไม่จำเป็นต้องเข้ามาที่สาขาเพื่อเซ็นรับรองเอกสาร ตอบโจทย์ใช้การงานสำหรับคนยุคใหม่มากยิ่งขึ้น และรองรับการเติบโตจำนวนลูกค้าฝั่งธุรกิจบริหารความมั่งคั่งที่คาดว่าจะขยายตัวเพิ่มขึ้นราว 30% ภายในสิ้นปี 2562
นอกจากนี้ ธนาคารฯ ยังเตรียมพัฒนาและขยายการใช้งานฟีเจอร์ดังกล่าว เพื่อให้ครอบคลุมทุกธุรกรรมของลูกค้า ที่ต้องใช้เอกสาร อาทิ การเปิดบัญชีออมทรัพย์ในสกุลเงินต่างประเทศกว่า 8 สกุลเงิน การเปิดบัญชีกองทุนเพิ่มเติมได้ทันที ฯลฯ เพื่อความสะดวกรวดเร็วของลูกค้า และให้ทุกการทำกิจกรรมกับธนาคารเสร็จสมบูรณ์ได้ผ่านแพลตฟอร์มออนไลน์อย่าง ซิตี้ โมบายล์ แอปพลิเคชัน บนสมาร์ทโฟนได้ในครั้งเดียว